钦定古今图书集成/明伦汇编/官常典/第783卷 > 刘伯刍〈子宽夫〉
## 钦定古今图书集成/明伦汇编/官常典/第783卷 > 刘伯刍〈子宽夫〉

按《唐书》本传：“伯刍，字素芝，兵部侍郎迺之子。行修谨，
淮南杜佑奏署节度府判官。府罢，召拜右补阙，迁主
客员外郎。数过友家饮噱，为韦执谊阴劾，贬虔州参
军。久乃除考工员外郎。裴垍待之善，擢累给事中。李
吉甫当国，而垍卒，不加赠，伯刍为申理，乃赠太子少
傅。或言其妻，垍从母也，吉甫欲按之，求补虢州刺史”，
稍迁刑部侍郎、左散骑常侍，卒，赠工部尚书。伯刍风
度高严，善谈谑，而动与时适，论者少之。子宽夫，宝历
中为监察御史，奏言：“以王府官摄祠，位轻，非严恭意，
请以尚书省、东宫三品若左右丞、侍郎通摄。”俄转左
补阙。陈岵注《浮屠书》，因供奉僧以闻，除濠州刺史。宽
夫劾状，敬宗怒，谓宰相曰：“岵不繇僧得州，谏臣安受
此言？”宽夫曰：“众劾岵，独臣草状，应伏诛。推言所从，恐
累国体。”帝谠其言，释之。子允章。